bluuebunny/crossref_metadata_2025 huggingface dataset:
Πρωτεωμική προσέγγιση στην ανάλυση ρυθμιστικών σηματοδοτικών πορειών
Authors: Παπαγεωργίου Δημήτριος
Published: September 2021

Στόχος της παρούσας διδακτορικής διατριβής ήταν η ταυτοποίηση και οχαρακτηρισμός νέων πρωτεϊνικών συμπλόκων του ερυθροποιητικού μεταγραφικού παράγοντα GATA-1, μέσω της εφαρμογής της μεθόδου in vivo βιοτινυλίωσης σε σύζευξη με φασματομετρία μάζας. Προκειμένου να γίνει ο χαρακτηρισμός των νέων πρωτεϊνικών συμπλόκων, βελτιώσαμε τη μέθοδο της in vivo βιοτινυλίωσης η οποία περιλαμβάνει την ομοιοπολική πρόσδεση βιοτίνης σε μια βραχεία αμινοξική αλληλουχία (15-23 αα) συζευγμένη με την υπό μελέτη πρωτεΐνη και την μετέπειτα κατακρήμνιση της βιοτινυλιωμένης πρωτεΐνης από σφαιρίδια στρεπταβιδίνης. Η βελτιωμένη μέθοδος οδήγησε στην ταυτοποίηση νέων αλληλεπιδρωσών πρωτεϊνών με τη GATA-1 όπως και ένα αριθμό πρωτεϊνών που κατακρημνίζονται μη ειδικά εξαιτίας της ύπαρξης νουκλεϊκών οξέων στα πυρηνικά εκχυλίσματα και οι οποίες είναι ικανές να οδηγήσουν στη ταυτοποίηση ψευδών θετικών αλληλεπιδράσεων. Ως ένα τέτοιο παράδειγμα ψευδούς θετικής αλληλεπίδρασης, παρουσιάζεται η αλληλεπίδραση της GATA-1 με τις πρωτεΐνες TAF, ενώ παρουσιάζονται και αποτελέσματα που δείχνουν ότι η χρήση ειδικών νουκλεασών για την διάσπαση των νουκλεϊκών οξέων σε πυρηνικά εκχυλίσματα μειώνει αισθητά τις μη ειδικές πρωτεϊνικές αλληλεπιδράσεις. Επίσης, από τα αποτελέσματα της φασματομετρίας μάζας αναγνωρίσθηκε η DNA μεθυλοτρανσφεράση Ι ως αλληλεπιδρώσα με τη GATA-1 πρωτεΐνη μαζί με τους μεταγραφικούς παράγοντες ZBP-89 και ZNF143. Η ύπαρξη του συγκεκριμένου συμπλόκου επιβεβαιώθηκε από σειρά πειραμάτων ανοσοκατακρήμνισης. Με τη χρήση απαλειπτικών μεταλλάξεων της DNMT-1 βρέθηκε η περιοχή PBD ως υπεύθυνη για την αλληλεπίδραση με το σύμπλοκο GATA-1/ZBP-89/ZNF143.Ο χαρακτηρισμός της περιοχής που είναι απαραίτητη για την αλληλεπίδραση επιτρέπει τη διατάραξη του πρωτεϊνικού συμπλόκου με σκοπό τη διασαφήνιση της λειτουργικής σημασίας του πρωτεϊνικού συμπλόκου και του σκοπού που επιτελεί στην ερυθροποίηση.
Διερεύνηση της προγνωστικής αξίας του επιπέδου έκφρασης της πρωτεΐνης caveolin-1 στο στρώμα που περιβάλλει τα καρκινικά κύτταρα αδενοκαρκινωμάτων παχέως εντέρου και ορθοκολικών ηπατικών μεταστάσεων
Authors: Νεοφύτου Κυριάκος
Published: September 2021

Η απώλεια της έκφρασης της πρωτεΐνης Caveolin-1 στα κύτταρα του στρώματος έχει συσχετισθεί με πτωχή πρόγνωση πασχόντων από διάφορες κακοήθειες. Σε αυτή τη μελέτη διερευνούμε την προγνωστική αξία του επιπέδου έκφρασης της Caveolin-1 τόσο στα κύτταρα του στρώματος όσο και στα καρκινικά κύτταρα ορθοκολικών ηπατικών μεταστάσεων, ασθενών οι οποίοι υποβλήθηκαν σε ηπατεκτομή. Πρόκειται για μία αναδρομική μελέτη στην οποία συμπεριλήφθηκαν 109 ασθενείς. Το επίπεδο έκφρασης της Caveolin-1 αξιολογήθηκε ημιποσοτικά σε ανοσοϊστοχημικές χρώσεις, είτε ως ασθενής έκφραση είτε ως ισχυρή έκφραση. Η ελεύθερη νόσου επιβίωση και η ολική επιβίωση των ασθενών υπολογίστηκαν με τις μεθόδους Kaplan–Meier και πολυπαραγοντική Cox regression μέθοδο. Η ασθενής έκφραση της Caveolin-1 στα στρωματικά κύτταρα συσχετίσθηκε τόσο με μειωμένη ελεύθερη νόσο επιβίωση των ασθενών όσο και με μειωμένη ολική επιβίωση των ασθενών τόσο στη μονοπαραγοντική όσο και στην πολυπαραγοντική ανάλυση (HR 2.00; 95%CI,1.24–3.22;P=0.004, και HR 2.47; 95%CI,1.28–4.76;P=0.007, αντίστοιχα). Το επίπεδο έκφρασης της Caveolin-1 στα καρκινικά κύτταρα δεν συσχετίστηκε με την πρόγνωση των ασθενών. Η πενταετής ελεύθερη νόσου επιβίωση και η ολική επιβίωση ήταν 13% και 43%, αντίστοιχα, στους ασθενείς με ασθενή στρωματική έκφρασης Caveolin-1, και 40% και 71%, αντίστοιχα , στους ασθενείς με ισχυρή στρωματική έκφρασης Caveolin-1. Με αυτή τη μελέτη δείξαμε ότι η ασθενής στρωματική έκφραση της Caveolin-1 στις ορθοκολικές ηπατικές μεταστάσεις αποτελεί ανεξάρτητο δυσμενή προγνωστικό παράγοντα στους ασθενείς που υποβάλλονται σε ηπατεκτομή.
Προσομοιώσεις χημικών διεργασιών μίγματος υδρογονανθράκων καταλυόμενες από σύμπλοκα των στοιχείων μεταπτώσεως
Authors: Κόκκινος Νικόλαος
Published: September 2021

Το αντικείμενο της παρούσας διδακτορικής διατριβής είναι η μοντελοποίηση και η προσομοίωση των χημικών αντιδράσεων της υδατικής διφασικής υδροφορμυλίωσης και της υδατικής διφασικής υδρογόνωσης σύνθετων υποστρωμάτων, LLCN και HLLCNαντίστοιχα. Απώτερος σκοπός της συγκεκριμένης προσομοίωσης είναι η μελέτη και η πρόβλεψη της συμπεριφοράς του συστήματος υπό συνθήκες που δεν έχουν μελετηθεί και κατ’ επέκταση η επιλογή του κατάλληλου πειράματος που θα προσφέρει μεγαλύτερη μετατροπή στην αντίδραση. Για τη μοντελοποίηση των παραπάνω χημικών διεργασιών,έγινε χρήση της συνδυαστικής κυβικής καταστατικής εξίσωσης PR78-Twu σε συνδυασμό με τους κλασσικούς κανόνες ανάμειξης του vdW, τις βιβλιογραφικές τιμές των δυαδικών συντελεστών αλληλεπίδρασης των ενεχόμενων συστατικών και τηςCOSTALD μεθόδου υπολογισμού των πυκνοτήτων.Η πολυπλοκότητα των υποστρωμάτων (LLCN, HLLCN) και η έλλειψη βιβλιογραφικών δεδομένων των εν λόγω χημικών αντιδράσεων οδήγησαν στη διεξαγωγή σειράς πειραμάτων με σκοπό τη μελέτη επιρροής διαφόρων παραμέτρων (P, T, t, TPPTS/Rh, ολεφίνες/Rh) στην αντίδραση της διφασικής υδροφορμυλίωσης των ενεχόμενωνο λεφινών μιας πραγματικής LLCN, καταλυόμενη από το σύστημα RhCl3·3H2O/TPPTSσε υδατικό περιβάλλον. Έπειτα, το παραγόμενο υδροφορμυλίωμα αποτέλεσε το υπόστρωμα μιας νέας σειράς πειραμάτων, με σκοπό τη μελέτη της επιρροής διαφόρων παραμέτρων (P, T, t, TPPTS/Ru, αλδεΰδες/Ru, Vυδ/Vοργ) στην αντίδραση της διφασικής υδρογόνωσης των ενεχόμενων αλδεϋδών της υδροφορμυλιωμένης LLCN, καταλυόμενη από το σύστημα RuCl3·xH2O/TPPTS σε υδατικό περιβάλλον. Η in situ παραχθείσα αναβαθμισμένη LLCN αποτελεί έναν εν δυνάμει αντικαταστάτη των ρυπογόνων υδατοδιαλυτών GEOs από το pool ανάμειξης των βενζινών του διυλιστηρίου. Τα υποστρώματα των αντιδράσεων και τα προϊόντα τους αναλύθηκαν με τη μέθοδο της αεριοχρωματογραφίας σε συνδυασμό με τη φασματομετρία μαζών.Στην αντίδραση της υδροφορμυλίωσης παρατηρήθηκε η υψηλότερη μετατροπή του 95,4% των ολεφινών (70 οC, 100 bar CO/H2, 6 h). Στην αντίδραση της υδρογόνωσης σημειώθηκε μετατροπή του 100% των αλδεϋδών (90 οC, 75 bar, 8 h). Στις περισσότερες περιπτώσεις, η AARD των αποτελεσμάτων της προσομοίωσης σε σχέση με τα αντίστοιχα πειραματικά αποτελέσματα του αντιδραστήρα διατηρήθηκε υπό του 15%.
Mining and managing user-generated content and preferences
Authors: Βαλκανάς Γεώργιος
Published: September 2021

Ο παγκόσμιος ιστός εξελίσσεται διαρκώς, καθώς νέες τεχνολογίες έρχονται στο προσκήνιο. Για την καλύτερη εξυπηρέτηση των αναγκών των χρηστών είναι σημαντικό να λαμβάνουμε υπόψη τις προτιμήσεις τους. Για το λόγο αυτό, στην παρούσα διατριβή προτείνουμε διαφορετικούς τρόπους για να λαμβάνονται υπόψη οι προτιμήσεις των χρηστών, είτε σε περιπτώσεις προ-χρήσης ή μετά-χρήσης (ενός προϊόντος). Τα ερωτήματα κορυφογραμμής είναι ένα χαρακτηριστικό παράδειγμα όπου ο χρήστης μπορεί να δηλώσει τις προτιμήσεις του προ-χρήσης. Το πρόβλημα αυτών των ερωτημάτων είναι ότι το μέγεθος του αποτελέσματος μπορεί να είναι πολύ μεγάλο. Για την αντιμετώπιση αυτού του προβλήματος, προτείναμε τεχνικές για την διαφοροποίηση του αποτελέσματος ενός ερωτήματος κορυφογραμμής. Η διαφοροποίηση της κορυφογραμμής απεικονίζεται σε ένα NP-Hard πρόβλημα. Συνεπώς, προτείνουμε αποδοτικές προσεγγιστικές τεχνικές για την επίλυσή τους. Ως σενάριο μετά-χρήσης, οι χρήστες μπορούν να δώσουν την ανατροφοδότησή τους μέσω διαδικτυακών κριτικών. Οι κριτικές περιγράφουν την εμπειρία του χρήστη με το προϊόν / υπηρεσία και ποια χαρακτηριστικά του προϊόντος τους άρεσαν (ή όχι). Χρησιμοποιώντας αυτή την πληροφορία, προτείνουμε τεχνικές για την εύρεση ανταγωνιστικών προϊόντων. Τα ανταγωνιστικά προϊόντα είναι εκείνα τα οποία μπορούν να καλύψουν παρόμοιες ανάγκες από παρόμοιες ομάδες χρηστών. Πραγματοποιήσαμε μια εκτενή αξιολόγηση της μεθοδολογίας μας και δείξαμε ότι το μοντέλο μας μπορεί να συλλάβει αποδοτικά την ανταγωνστικότητα μεταξύ προϊόντων. Τέλος, μπορούμε να συλλάβουμε τις προτιμήσεις χρηστών και των ενδιαφερόντων τους μέσω πληροφοριών που υπάρχουν στο διαδίκτυο, σε πλατφόρμες κοινωνικών μέσων. Τα δεδομένα από κοινωνικά μέσα μπορούν να χρησιμοποιηθούν για την αναγνώριση συμβάντων που προκύπτουν στον φυσικό κόσμο. Δυστυχώς, δεδομένων των ιδιαιτεροτήτων των κοινωνικών μέσων, οι απλές τεχνικές δεν αποδίδουν καλά. Για την αντιμετώπιση αυτού του προβλήματος, καταφεύγουμε σε θεωρίες συναισθημάτων από την ψυχολογία, σύμφωνα με τις οποίες τα εξωτερικά ερεθίσματα (δλδ., γεγονότα) επηρεάζουν την συναισθηματική κατάσταση ενός ατόμου και τους ωθούν να εξωτερικεύσουν τις σκέψεις τους. Αξιοποιώντας αυτές τις θεωρίες ως σημείο έναρξης, παρακολουθούμε την συλλογική συναισθηματική κατάσταση μεγάλων ομάδων ατόμων, γεωγραφικά διασκορπισμένων, και αναγνωρίζουμε απότομες μεταβολές με αυτοματοποιημένες διαδικασίες. Η υπόθεση μας είναι ότι οι απότομες μεταβολές στην συναισθηματική κατάσταση της ομάδας οφείλονται σε εξωτερικά ερεθίσματα. Για να επιτύχουμε αυτό το στόχο, αναπτύξαμε τεχνικές γεωπληροφόρησης που μετατρέπουν κείμενο σε συντεταγμένες GPS, ένα πλαίσιο κατηγοριοποίησης δεδομένων από κοινωνικά μέσα σε συναισθήματα, ένα επιγραμμικό αλγόριθμο αναγνώρισης ακραίων τιμών ο οποίος λειτουργεί με την συνάρτηση πυκνότητας πιθανότητας των συλλογικής συναισθηματικής κατάστασης, και μία τεχνική οπτικοποίησης για την διευκόλυνση της παρουσίασης των γεγονότων που αναγνωρίσαμε.
Οι ψυχολογικές παράμετροι γονέων παιδιών με διαταραχή ελλειμματικής προσοχής / υπερκινητικότητας και γονέων παιδιών με διάχυτη διαταραχή της ανάπτυξης - αυτισμό
Authors: Βλάχου Μαριανίκη
Published: September 2021

The aim of this study is to investigate the psychological factors and the sensory dysfunctions of the parents of children with Attention Deficit Hyperactivity Disorder (ADHD) and of the parents of children with Autism Spectrum Disorder (ASD). For the needs of this study, three groups of parents were formed: Parents of children diagnosed with ADHD (N=32 fathers and N=32 mothers), parents of children diagnosed with ASD (N=32 fathers and N=32 mothers), and parents of children with typical development (N=31 fathers and N=31 mothers). In order to investigate the psychological factors of parents who participated in the present study, the following questionnaire were administered:oΑchenbach System of Empirically Based Assessment (ASEBA) (Adults Ages 19-59)-(ASEBA) (Achenbach & Rescola, 2003).oBroad Autism Phenotype Questionnaire (BAP-Q) (Hurley, Losh, Parlier, Piven, Reznick, 2006).oSensory Profile (Adolescent/Adult) (Brown, Dunn, 2002). oSensory Profile (Dunn, 1994). The findings of the study suggest that the parents of children with ADHD reports, in the questionnaire ASEBA, higher scores of the factors «Attention Problems» and «AD/H Problems», in relation to the score that are present in the same factors of parents of the control group. Also, for the parents of children with ASD the scores in all factors of the Broad Autism Phenotype Questionnaire (BAP-Q) were significantly higher in comparison to the control group. From the analysis of the correlations that were carried out in the two groups of parents (ADHD) and (ASD), appear to be certain common indications/traits which should be investigated in future studies.In recent studies, several scientists suggest that individuals with ADHD may demonstrate, also, elements of the ASD. The existence of pragmatic language deficits was considered, since today, as a constant characteristic/trait of ASD. In this study we see that parents of children with ADHD have higher scores in the factor « Pragmatic Language Problems» of the questionnaire «BAP-Q», in comparison to the scores of the control group in the same factor. Finally, as what concerns the sensory dysfunctions of parents of children with ASD and specially the fathers, were significantly more than the fathers of children of the control group who reported deviations from the mean of population as it refers to the Sensory Dysfunctions. Also, the fathers of children with ADHD were significantly more than the fathers of children of the control group they reported a deviation from the mean of population as it refers to the Sensory Dysfunction « Sensation Seeking». The specific Sensory Dysfunction is related to the existence of the ADHD.
Μια εμπειρικά θεμελιωμένη θεωρία θεραπευτικής αλλαγής από την οπτική του πελάτη
Authors: Ζύμνη Αικατερίνη
Published: September 2021

Η παρούσα διατριβή μελέτησε τους βοηθητικούς παράγοντες στην ψυχοθεραπεία, από την οπτική του πελάτη. Συγκεκριμένα, εξετάστηκαν οι αλλαγές και οι θεραπευτικές παρεμβάσεις μέσα από τις οποίες ο πελάτης θεωρεί πως κατάφερε να βοηθηθεί. Η έρευνα βασίστηκε σε 10 ημιδομημένες συνεντεύξεις πελατών διαφορετικών θεραπευτικών προσεγγίσεων, οι οποίοι είχαν ολοκληρώσει τη διαδικασία της ψυχοθεραπείας επιτυχώς. Το εμπειρικό υλικό αναλύθηκε με τη μέθοδο της εμπειρικά θεμελιωμένης θεωρίας. Η ανάλυση των δεδομένων ανέδειξε ένα θεωρητικό μοντέλο, το οποίο περιγράφει τη διαδικασία της ψυχοθεραπευτικής αλλαγής όπως και τους παράγοντες που συμβάλλουν στην επίτευξή της. Το μοντέλο αναδεικνύει το ρόλο του πελάτη, του θεραπευτή και της μεταξύ τους σχέσης ως βασικούς παράγοντες της θεραπευτικής αλλαγής. Τα ευρήματα υπογραμμίζουν τη σημαντικότητα της συγκατασκευής ενός θεραπευτικού κόσμου καινούργιων δυνατοτήτων και επιλογών για τον πελάτη, τη δημιουργία ενός ασφαλούς πλαισίου εμπιστοσύνης, τον επαγγελματισμό και την ανθρώπινη στάση αποδοχής του θεραπευτή, την πρόθεση του πελάτη για δέσμευση και προσωπική δουλειά και την εδραίωση μιας θετικής εργασιακής συμμαχίας ανάμεσα στον πελάτη και τον θεραπευτή, ως απαραίτητες συνθήκες για την επιτυχή έκβαση της ψυχοθεραπείας. Η σημαντικότητα της οπτικής του πελάτη έχει αναγνωριστεί στον ερευνητικό χώρο τα τελευταία χρόνια. Ωστόσο ο αριθμός των ερευνών που τη μελετούν παραμένει περιορισμένος. Η παρούσα έρευνα αποτελεί μια προσπάθεια ανάδειξης της υποκειμενικής εμπειρίας του πελάτη με στόχο να συμπεριληφθεί η θέση του στην ολοκληρωμένη μελέτη της ψυχοθεραπείας. Συμβάλλει στην ενδελεχή διερεύνηση της ψυχοθεραπευτικής διαδικασίας και στην περαιτέρω αποσαφήνιση των μηχανισμών και παραγόντων της αλλαγής. Γίνεται αναφορά στους περιορισμούς της παρούσας μελέτης και σε προτάσεις για την πραγματοποίηση νέων ερευνών.
Advance BPEL execution adaptation using QoS parameters and collaborative filtering techniques
Authors: Μάργαρης Διονύσιος
Published: September 2021

ΣΤΗΝ ΠΑΡΟΥΣΑ ΕΡΓΑΣΙΑ, ΠΡΟΤΕΙΝΟΝΤΑΙ ΠΛΑΙΣΙΑ ΠΟΥ ΠΕΡΙΛΑΜΒΑΝΟΥΝ ΤΗΝ ΠΡΟΣΑΡΜΟΓΗ ΤΗΣ ΕΚΤΕΛΕΣΗΣ ΣΕΝΑΡΙΩΝ BPEL ΣΕ ΠΡΑΓΜΑΤΙΚΟ ΧΡΟΝΟ. Η ΠΡΟΣΑΡΜΟΓΗ ΒΑΣΙΖΕΤΑΙ (Α) ΣΕ ΧΑΡΑΚΤΗΡΙΣΤΙΚΑ ΠΟΙΟΤΗΤΑΣ ΥΠΗΡΕΣΙΑΣ ΤΩΝ ΔΙΑΘΕΣΙΜΩΝ ΠΑΡΕΧΟΜΕΝΩΝ ΥΠΗΡΕΣΙΩΝ ΔΙΑΔΙΚΤΥΟΥ (Β) ΣΕ ΠΟΛΙΤΙΚΕΣ ΠΟΙΟΤΗΤΑΣ ΥΠΗΡΕΣΙΑΣ ΠΟΥ ΚΑΘΟΡΙΖΟΝΤΑΙ ΑΠΟ ΤΟΥΣ ΧΡΗΣΤΕΣ ΚΑΙ (Γ) ΣΕ ΤΕΧΝΙΚΕΣ ΣΥΝΕΡΓΑΤΙΚΟΥ ΦΙΛΤΡΑΡΙΣΜΑΤΟΣ, ΕΠΙΤΡΕΠΟΝΤΑΣ ΣΤΟΥΣ ΠΕΛΑΤΕΣ ΝΑ ΕΚΛΕΠΤΥΝΟΥΝ ΠΕΡΑΙΤΕΡΩ ΤΗ ΔΙΑΔΙΚΑΣΙΑ ΠΡΟΣΑΡΜΟΓΗΣ, ΕΞΕΤΑΖΟΝΤΑΣ ΤΙΣ ΕΠΙΛΟΓΕΣ ΥΠΗΡΕΣΙΩΝ ΠΟΥ ΕΓΙΝΑΝ ΑΠΟ ΑΛΛΟΥΣ ΠΕΛΑΤΕΣ ΣΤΟ ΠΑΡΕΛΘΟΝ. ΕΠΙΠΛΕΟΝ, ΤΑ ΠΡΟΤΕΙΝΟΜΕΝΑ ΠΛΑΙΣΙΑ ΜΕΡΙΜΝΟΥΝ ΓΙΑ ΤΗ ΔΙΑΤΗΡΗΣΗ ΤΗΣ ΣΗΜΑΣΙΟΛΟΓΙΑΣ «ΕΚΤΕΛΕΣΗΣ ΔΟΣΟΛΗΨΙΩΝ» ΠΟΥ ΥΠΟΝΟΟΥΝΤΑΙ ΑΠΟ ΤΟΝ ΠΡΟΣΔΙΟΡΙΣΜΟ ΠΟΛΛΑΠΛΩΝ ΚΛΗΣΕΩΝ ΥΠΗΡΕΣΙΩΝ ΔΙΑΔΙΚΤΥΟΥ ΠΡΟΣ ΤΟΝ ΙΔΙΟ ΠΑΡΟΧΟ ΥΠΗΡΕΣΙΩΝ. ΤΟ ΤΕΛΙΚΟ ΠΡΟΤΕΙΝΟΜΕΝΟ ΠΛΑΙΣΙΟ ΠΕΡΙΛΑΜΒΑΝΕΙ ΜΗΧΑΝΙΣΜΟΥΣ ΓΙΑ ΤΗΝ ΠΑΡΑΚΟΛΟΥΘΗΣΗ ΤΗΣ ΣΥΜΠΕΡΙΦΟΡΑΣ ΤΩΝ ΚΑΛΟΥΜΕΝΩΝ ΥΠΗΡΕΣΙΩΝ, ΟΣΟΝ ΑΦΟΡΑ ΤΙΣ ΠΤΥΧΕΣ ΤΩΝ ΧΑΡΑΚΤΗΡΙΣΤΙΚΩΝ ΠΟΙΟΤΗΤΑΣ ΥΠΗΡΕΣΙΑΣ ΠΟΥ ΕΠΙΤΥΓΧΑΝΟΥΝ, ΚΑΘΩΣ ΚΑΙ ΤΗ ΣΥΛΛΟΓΗ ΤΟΥ ΕΠΙΠΕΔΟΥ ΤΗΣ ΙΚΑΝΟΠΟΙΗΣΗΣ ΤΩΝ ΧΡΗΣΤΩΝ ΣΧΕΤΙΚΑ ΜΕ ΤΙΣ ΚΛΗΣΕΙΣ ΤΩΝ ΥΠΗΡΕΣΙΩΝ ΚΑΙ ΛΑΜΒΑΝΕΙ ΑΥΤΑ ΤΑ ΔΕΔΟΜΕΝΑ ΥΠΟΨΗ ΚΑΤΑ ΤΗ ΔΗΜΙΟΥΡΓΙΑ ΣΥΣΤΑΣΕΩΝ. ΤΕΛΟΣ, ΠΑΡΟΥΣΙΑΖΟΝΤΑΙ ΜΕΤΡΙΚΕΣ ΕΠΙΔΟΣΕΩΝ, ΤΟΣΟ ΟΣΟΝ ΑΦΟΡΑ ΤΟΝ ΧΡΟΝΟ ΕΚΤΕΛΕΣΗΣ ΟΣΟ ΚΑΙ ΣΤΗΝ ΠΟΙΟΤΗΤΑ ΤΩΝ ΣΥΝΘΕΣΕΩΝ ΠΟΥ ΔΙΑΜΟΡΦΩΝΟΝΤΑΙ ΚΑΤΑ ΤΗΝ ΠΡΟΣΑΡΜΟΓΗ, ΓΙΑ ΤΑ ΠΡΟΤΕΙΝΟΜΕΝΑ ΠΛΑΙΣΙΑ, ΟΙ ΟΠΟΙΕΣ ΚΑΤΑΔΕΙΚΝΥΟΥΝ ΤΗ ΔΥΝΑΤΟΤΗΤΑ ΕΦΑΡΜΟΓΗΣ ΤΟΥΣ ΣΕ ΛΕΙΤΟΥΡΓΙΚΑ ΕΠΙΧΕΙΡΗΣΙΑΚΑ ΠΕΡΙΒΑΛΛΟΝΤΑ.
Συνεργατική μάθηση μέσα από διαδικασίες παραγωγής εκπαιδευτικού λογισμικού
Authors: Κόλλιας Αναστάσιος
Published: September 2021

Σκοπός της παρούσας διδακτορικής διατριβής είναι να διερευνήσει την παιδαγωγική αξιοποίηση των ψηφιακών παιχνιδιών στη διδακτική πράξη στα πλαίσια της Πρωτοβάθμιας Εκπαίδευσης, με βάση τη συνεργατική μάθηση και μέσα από διαδικασίες παραγωγής (σχεδιασμού και ανάπτυξης) εκπαιδευτικού λογισμικού.Επιμέρους στόχοι:•Ένταξη των ψηφιακών παιχνιδιών στην εκπαίδευση, στα πλαίσια των γνωστικών αντικειμένων της Νεοελληνικής Γλώσσας και της Ευέλικτης Ζώνης, με βάση τους άξονες που θέτει το ΑΠΣ/ΔΕΠΠΣ και το χαρακτήρα των ισχυόντων διδακτικών εγχειριδίων και ταυτόχρονη αναβάθμισή του ρόλου του μαθητή και του εκπαιδευτικού από τελικό χρήστη λογισμικού σε σχεδιαστή-δημιουργό.•Διερεύνηση της στάσης των μαθητών απέναντι στα ψηφιακά παιχνίδια.•Ενίσχυση της μαθησιακής διαδικασίας με στόχο την παροχή κινήτρων.•Ανάδειξη και ενίσχυση δεξιοτήτων (συνεργατικές δεξιότητες, νοητική χαρτογράφηση, κριτική σκέψη κ.ά.)Μεθοδολογία της Έρευνας. Η διατριβή αποτελεί μελέτη περίπτωσης που στηρίζεται στην εκπόνηση ενός σχεδίου εργασίας στα πλαίσια της Ευέλικτης Ζώνης με βασικό άξονα το γνωστικό αντικείμενο της Νεοελληνικής Γλώσσας και σύμφωνα με τις αρχές της Ομαδοσυνεργατικής Διδασκαλίας και της Έρευνας Δράσης.Το σχέδιο δράσης έχει ως θέμα του το σχεδιασμό ψηφιακού παιχνιδιού από τους μαθητές και στοχεύει στη λειτουργική ενσωμάτωσή του στη διδακτική διαδικασία, ενώ η διερεύνηση της αποτελεσματικότητας της παρέμβασης γίνεται με ποσοτικά και ποιοτικά κριτήρια.Αποτελέσματα της Έρευνας. Ο έλεγχος των μηδενικών υποθέσεων έγινε με ποσοτικά και ποιοτικά κριτήρια:Για τον έλεγχο της 1ης μηδενικής υπόθεσης χρησιμοποιήθηκε η διαδικασία T-Test (paired t-test), επειδή τα άτομα που συγκρίνονται στο δείγμα είναι τα ίδια σε δύο διαφορετικές χρονικές στιγμές της διαδικασίας. Τα δείγματα ήταν συσχετισμένα και η χρήση του τεστ καθόρισε ότι η διαφορά μεταξύ των τιμών των μέσων όρων των μαθητών στην αρχική γραπτή δοκιμασία (pre-test) και στην τελική γραπτή δοκιμασία (post-test) είναι στατιστικά σημαντική.Για τον έλεγχο της 2ης μηδενικής υπόθεσης χρησιμοποιήθηκαν ποιοτικά εργαλεία όπως το ημερολόγιο του εκπαιδευτικού, φόρμες αξιολόγησης των μαθητών με τη μορφή σύντομου ημερολογίου και η δουλειά των μαθητών καθαυτή. Συμπερασματικά, η παρέμβαση είχε αποτέλεσμα, οι επιμέρους στόχοι επιτεύχθηκαν κατά τη διάρκεια της παρέμβασης και το τελικό αποτέλεσμα αποδεικνύει πως το σχέδιο εργασίας ήταν επιτυχημένο.
Methodology development for breast cancer diagnosis using dual energy x-rays and digital tomosynthesis
Authors: Κούκου Βαΐα
Published: September 2021

Στην μαστογραφία ακτίνων-Χ, ο προσυμπτωματικός έλεγχος και η διάγνωση του καρκίνου του μαστού βασίζονται στην ανίχνευση και απεικόνιση των μικροαποτιτανώσεων (μCs) και των μαζών. Η ανίχνευση και η απεικόνιση των μCs σε ένα ομοιογενές υπόβαθρο είναι σχετικά εύκολη. Ωστόσο η απεικόνισή τους μπορεί να είναι δύσκολη σε μαστογραφίες με αλληλεπικαλυπτόμενες δομές. Οι τεχνικές απεικόνισης διπλής ενέργειας (DE) μπορούν να καταστείλουν την αντίθεση μεταξύ λιπώδους και αδενικού ιστού βελτιώνοντας την ανίχνευση των μCs και των μαζών. Η συγκεκριμένη διατριβή εστιάζει στη μελέτη της τεχνικής DE στην απεικόνιση μαστού, με στόχο τη βελτίωση της ανίχνευσης των μCs του μαστού. Αρχικά πραγματοποιήθηκε μια μελέτη προσομοίωσης με βάση την αναλυτική μοντελοποίηση, ενσωματώνοντας μια τροποποιημένη ακτινολογική λυχνία ακτίνων-Χ και έναν ανιχνευτή υψηλής ανάλυσης τύπου CMOS (μέγεθος pixel 22.5 μm). Υπολογίστηκε ο λόγος αντίθεσης προς θόρυβο στην τελική αφαιρούμενη εικόνα DE (CNRtc) για διάφορες δόσεις εισόδου και πάχη μCs χρησιμοποιώντας μονοενεργειακές δέσμες και πολυενεργειακές ακτίνες-Χ. Τη μελέτη προσομοίωσης ακολούθησε η πειραματική διαδικασία χρησιμοποιώντας τις βελτιστοποιημένες συνθήκες ακτινοβόλησης. Κατασκευάστηκαν ομοιογενή και ανομοιογενή ομοιώματα μαστού και δυο ομοιώματα μCs με διάφορα πάχη. Επίσης χρησιμοποιήθηκε και το ομοίωμα ACR. Στη συνέχεια εφαρμόστηκαν μέθοδοι μείωσης θορύβου στην τελική εικόνα DE για την αύξηση του λόγου αντίθεσης προς θόρυβο στην εικόνα DE (CNRDE). Πραγματοποιήθηκε περαιτέρω αξιολόγηση της μεθόδου χρησιμοποιώντας εικόνες DE από καρκινικό δείγμα μαστού σε φορμόλη. Επίσης, συγκρίθηκαν τρεις διαφορετικοί τύποι μCs μέσω της προτεινόμενης μεθόδου DE. Τέλος, διερευνήθηκε η δυνατότητα καλύτερης απεικόνισης των μCs με τη χρήση της μεθόδου DE και ψηφιακής τομοσύνθεσης μαστού (DBT). Απεικονίστηκε το ομοίωμα TORMAM και εφαρμόστηκε η μέθοδος σταθμισμένης λογαριθμικής αφαίρεσης σε κάθε ανακατασκευασμένη τομή. Οι διάφορες πειραματικές διατάξεις που εξετάστηκαν απέδειξαν οτι με τη χρήση της προτεινόμενης μεθόδου DE, βελτιώνεται η απεικόνιση και ανίχνευση των μCs. Επιπλέον, οι εικόνες DE του δείγματος μαστού ήταν άμεσα συγκρίσιμες με την αντίστοιχη μαστογραφία και παρατηρήθηκε βελτίωση στην απεικόνιση των μCs. Η βελτίωση οφείλεται στη χρήση ακτίνων-Χ υψηλότερων kV που οδήγησε σε μεγαλύτερη διαχωρισιμότητα μεταξύ των μέσων ενεργειών των φασμάτων ακτίνων-Χ χαμηλής και υψηλής τάσης λυχνίας, διατηρώντας ταυτόχρονα την MGD σε αποδεκτά επίπεδα. Η χρήση τεχνικών μείωσης θορύβου στην τελική εικόνα DE, οδήγησε σε αύξηση των τιμών CNRDE (περίπου 3 φορές πάνω). Στις εικόνες DE DBT τα όρια των μCs ήταν πιο σαφή συγκριτικά με την εικόνα χαμηλής ενέργειας. Τα αρχικά αυτά αποτελέσματα έδειξαν ότι η DE DBT είναι μια πολλά υποσχόμενη μέθοδος.
Breast composition study using ionizing radiation
Authors: Μαρτίνη Νίκη
Published: September 2021

Ο καρκίνος του μαστού είναι η πιο συνηθισμένη αιτία των θανάτων από καρκίνο σε όλο τον κόσμο. Η έγκαιρη ανίχνευση είναι σημαντική έτσι ώστε οι ασθενείς να έχουν τη σωστή θεραπεία και καλύτερη ανάρρωση. Οι μάζες και οι μικροαποτιτανώσεις (μCs) είναι σημαντικοί δείκτες του καρκίνου του μαστού καθώς είναι σημάδια πρώιμου σταδίου. Η παρουσία και μόνο μCs σε μία μαστογραφία οδηγεί στην ανίχνευση ενός σημαντικού ποσοστού καρκίνων του μαστού. Οι μCs του μαστού περιγράφονται ως εναποθέσεις ασβεστίου μέσα στον ιστό του μαστού και χωρίζονται σε Τύπου Ι και Τύπου ΙΙ. Οι μCs Τύπου Ι αποτελούνται από οξαλικό ασβέστιο και σχετίζονται με καλοήθεις βλάβες του μαστού. Οι μCs Τύπου ΙΙ αποτελούνται από φωσφορικό ασβέστιο, κυρίως υδροξυαπατίτη, και σχετίζονται κακοήθεις συνθήκες του μαστού. Αποτιτανώσεις που αποτελούνται από ανθρακικό ασβέστιο επίσης σχετίζονται με καλοήθεις βλάβες του μαστού. Μέχρι και σήμερα δεν υπάρχει κάποια μη επεμβατική μέθοδος να διαχωρίσει καλοήθεις και κακοήθεις μCs. Όταν μCs, ή άλλα ύποπτα σημάδια, εμφανίζονται σε μία μαστογραφία ακολουθεί βιοψία. Μια μη επεμβατική μέθοδος που θα μπορούσε να έχει τη δυνατότητα να χαρακτηρίζει μCs παρουσιάζει ενδιαφέρον. Μια τέτοια μέθοδος θα μπορούσε να συνεισφέρει στο διαχωρισμό σε καλοήθεις και κακοήθεις μCs αποφεύγοντας επίπονες διαδικασίες (βιοψία). Στην παρούσα διδακτορική διατριβή, εξετάζεται η δυνατότητα να χαρακτηριστούν μCs με τη χρήση της τεχνικής διπλής ενέργειας ακτίνων-Χ. Αποτιτανώσεις από οξαλικό ασβέστιο, ανθρακικό ασβέστιο και υδροξυαπατίτη μελετήθηκαν σε αυτή τη μελέτη, και ο ενεργός λόγος μαζών Ασβεστίου/Φωσφόρου (Calcium/Phosphorus (Ca/P) mass ratio) υπολογίστηκε μέσω αναλυτικού μοντέλου. Μονοενεργειακή μελέτη πραγματοποιήθηκε με σκοπό να επιλεγεί το βέλτιστο ζεύγος ενεργειών βάσει της ελαχιστοποίησης του Συντελεστή Διακύμανσης (Coefficient of Variation, CV) του ενεργού λόγου μαζών Ca/P. Στην πολυενεργειακή μελέτη που ακολούθησε μελετήθηκαν τόσο η τεχνική μονής έκθεσης όσο και η τεχνική διπλής έκθεσης. Πλήθος υλικών φίλτρων και παχών, που επιλέχθηκαν σύμφωνα με τις Κ-αιχμές απορρόφησης τους, εφαρμόστηκαν σε φάσματα ακτίνων-Χ με σκοπό να αποκτηθούν μέσες ενέργειες από τα φάσματα παρόμοιες με αυτές που υπέδειξε η μονοενεργειακή μελέτη. Ο ενεργός λόγος μαζών Ca/P υπολογίστηκε για όλους τους τύπους και τα πάχη των μCs χρησιμοποιώντας τις βέλτιστες συνθήκες ακτινοβόλησης. Η πειραματική επιβεβαίωση της μεθόδου πραγματοποιήθηκε με τη χρήση διαφόρων λυχνιών ακτίνων-Χ και ανιχνευτών (CdTe, CMOS) για τις τεχνικές μονής και διπλής έκθεσης. Με βάση τα αποτελέσματα της πειραματικής διαδικασίας, παρατηρήθηκε στατιστικά σημαντική διαφορά μεταξύ των διαφορετικών τύπων αλάτων όταν το πάχος των μCs είναι 300 μm ή μεγαλύτερο.
Διερεύνηση των παραγόντων αδειοδότησης της αντιγραφής CDT1 και Geminin στα καρκινικά βλαστικά κύτταρα και την καρκινογένεση
Authors: Χαμπέρης-Τσανίρας Σπυρίδων
Published: September 2021

Η Geminin, ένας αναστολέας της αδειοδότησης της αντιγραφής του DNA, μαζί με την αλληλεπιδρώντα πρωτεΐνη Cdt1, εξασφαλίζουν την σωστή αντιγραφή του DNA στα σπονδυλωτά. Αρκετές μελέτες έχουν δείξει ότι η υπερέκφραση της Cdt1 ή η απαλοιφή της Geminin in vitro οδηγεί σε επαναντιγραφή και βλάβες στο DNA, ενώ αυξημένη έκφραση της Geminin έχει παρατηρηθεί σε διάφορους ανθρώπινους καρκίνους. Προκειμένου να εξετάσουμε το ρόλο της in vivo, αποσιωποιήσαμε το γονίδιο της Geminin στο παχύ έντερο και τον πνεύμονα των μυών και προκαλέσαμε χημική καρκινογένεση. Σε αυτή την διατριβή δείχνουμε ότι οι μύες που στερούνται την έκφραση της πρωτεΐνης Geminin αναπτύσσουν σημαντικά υψηλότερο αριθμό όγκων και φέρουν μεγαλύτερο φορτίο όγκου σε σύγκριση με τους μύες ελέγχου, κατά τη διάρκεια της χημικής καρκινογένεσης. Πιο συγκεκριμένα, κατά τη διάρκεια της πνευμονικής καρκινογένεσης όλοι οι μύες υποβλήθηκαν σε ενέσεις ουρεθάνης ενώ για την επαγωγή της καρκινογένεσης του παχέως εντέρου, οι μύες υποβλήθηκαν στα χημικά AOM και DSS. Η επιβίωση μειώνεται επίσης σημαντικά σε μύες που δεν εκφράζουν Geminin κατά τη διάρκεια της πνευμονικής καρκινογένεσης. Στατιστικά σημαντική αύξηση του συνολικού αριθμού και του βαθμού των αλλοιώσεων (υπερπλασίες, αδενώματα και καρκινώματα) παρατηρήθηκε μετά από χρώση με αιματοξυλίνη-ηωσίνη. Επιπλέον, ανιχνεύθηκε αυξημένη γενωμική αστάθεια, μέσω αυξημένης έκφρασης των πρωτεϊνών ATR και γΗ2ΑΧ. Στη συνέχεια, αναλύσαμε περαιτέρω την έκφραση της Geminin στον καρκίνο του ανθρώπινου παχέως εντέρου και βρήκαμε αυξημένη έκφραση, καθώς και μια θετική συσχέτιση με τα επίπεδα ΑΤΜ/ATR και μια μη-μονοτονική συσχέτιση με τα επίπεδα της γΗ2ΑΧ. Τα δεδομένα αυτά υποστηρίζουν έναν ογκοκατασταλτικό ρόλο για την Geminin, που δρα προστατεύοντας τη σταθερότητα του γονιδιώματος, ενώ ταυτόχρονα η υπερέκφραση της σχετίζεται επίσης με τη γονιδιωματική αστάθεια. Επιπλέον, προκειμένου να εκτιμηθεί ο ρόλος της Cdt1 στην καρκινογένεση in vivo, δημιουργήσαμε ποντίκια που υπερεκφράζουν υπό όρους το γονίδιο Cdt1.
Εκπαίδευση εκπαιδευτικών φυσικών επιστημών
Authors: Γρηγορίου Βασίλειος
Published: September 2021

Το θέμα της αποτύπωσης και της ανάπτυξης της Παιδαγωγικής Γνώσης Περιεχομένου (ΠΓΠ) απασχολεί την εκπαιδευτική κοινότητα από τη γέννηση της έννοιας. Στο διάστημα που μεσολάβησε οι προτάσεις ήταν φτωχές, καθώς βασίζονταν κυρίως σε τεχνικές και εργαλεία που χρησιμοποιούνται εν γένη σε ποιοτικές έρευνες, όπως η παρατήρηση και οι εις βάθος συνεντεύξεις. Τα ερωτηματολόγια πολλαπλών επιλογών δεν είχαν τα επιδιωκόμενα αποτελέσματα ενώ τα μόνα εργαλεία που ξεχώρισαν ήταν τα CoRes και PaP-eRs. Στην παρούσα έρευνα παρουσιάζονται και συγκρίνονται εργαλεία όπως τα προαναφερθέντα, παράλληλα με την προετοιμασία και τη διεξαγωγή διδασκαλιών, τις ομαδικές συζητήσεις και την παρακολούθηση βιντεοσκοπημένων διδασκαλιών, που όλα μαζί συνδυάστηκαν σε ένα επιμορφωτικό σεμινάριο για μελλοντικούς εκπαιδευτικούς Φ.Ε.Ακολουθώντας μεθοδολογίες ποιοτικών ερευνών κατέστη εφικτή η θέαση της πραγματικότητας με έναν ολιστικό τρόπο, μειώνοντας την πιθανότητα μιας αυτοσκοπικής ερμηνείας πολύπλοκων μεμονωμένων φαινομένων, τα δεδομένα συλλέχθηκαν με έναν ευέλικτο τρόπο όπου ενθαρρύνθηκε η ατομική έκφραση και τέλος, τα όποια ευρήματα προέκυψαν επέτρεψαν στην ανάπτυξη μίας εμπειρικά θεμελιωμένης θεωρίας (grounded theory approach).H συγκεκριμένη διατριβή έδειξε ότι η επιμορφωτική προσπάθεια με χρήση πολλαπλών εργαλείων και δράσεων, κατάφερε να αποτυπώσει και να αναπτύξει πτυχές της ΠΓΠ των έξι μελλοντικών εκπαιδευτικών (και της μίας έμπειρης) και ως εκ τούτου να επηρεάσει και να βελτιώσει τους τρόπους θέασης της επαγγελματικής τους δράσης. Ο ισχυρισμός αυτό στηρίζεται στην μελέτη:• των αλλαγών των ιδεών τους για τη διδασκαλία και τη μάθηση κατά τη διάρκεια της έρευνας,• των συμπληρωμένων εργαλείων CoRes και PaP-ers, του εκπαιδευτικού υλικού που ανέπτυξαν,των διδασκαλιών τους, των συναντήσεων κατά τη διάρκεια του σεμιναρίου αλλά και κατά μόνας με τον επιμορφωτή και των εις βάθος συνεντεύξεων,• των απόψεων των ίδιων των συμμετεχόντων/ουσών για το πώς η εμπλοκή τους στη συγκεκριμένη έρευνα επηρέασε την κατανόησή τους για την ΠΓΠ και την επαγγελματική τους δράση. Παρόλη επομένως την πολυπλοκότητα της ΠΓΠ και της μύχιας φύσης της, η συγκεκριμένη διατριβή δείχνει ότι τα πολλαπλά εργαλεία και δράσεις λειτουργούν συμπληρωματικά και μπορούν ως σύνολο τόσο να αποτυπώσουν όσο και να αναπτύξουν την ΠΓΠ μελλοντικών εκπαιδευτικών. Παράλληλα, η χρήση ευκαιριών για ρεαλιστική απεικόνιση πραγματικών καταστάσεων τάξης, προκαλεί και διατηρεί το ενδιαφέρον για ενασχόληση με την έννοια, συμβάλει και αυτή με το μέρος της στην ανάπτυξη της επαγγελματικής γνώσης, ενώ υποβοηθά και την προσπάθεια για οικολογική εγκυρότητα.
Το Δρομοκαΐτειο Ψυχιατρικό Νοσοκομείο Αττικής
Authors: Φιστέ Μαρκέλλα
Published: September 2021

Το Δρομοκαΐτειο Ψυχιατρικό Νοσοκομείο λειτούργησε το 1887, όντας το πρώτο Ψυχιατρείο στην Αθήνα, κατόπιν δωρεάς του Χιώτη Ζωρζή Δρομοκαΐτη και δεχόταν ασθενείς από όλη την Ελλάδα. Στην παρούσα διατριβή παρουσιάζεται η ανάδειξη της μακρόχρονης λειτουργίας του ιδρύματος στις διαφορετικές ιστορικές περιόδους, το χρονικό της ίδρυσής του, η εξέλιξη της εσωτερικής του δομής, οι επιστημονικές και οργανωτικές επιρροές που δέχτηκε. Οι θεραπευτικές μέθοδοι που χρησιμοποιήθηκαν κατά την έναρξη της λειτουργίας του καθώς και τα σύγχρονα θεραπευτικά μοντέλα αντικατοπτρίζουν την εικόνα ενός πρότυπου ιδρύματος παροχών ψυχικής υγείας, από της ιδρύσεώς του ως ίδρυμα ιδιωτικού Δικαίου, μέχρι την εισαγωγή του στο Ε.Σ.Υ. Ο σκοπός της μελέτης είναι η ανάδειξη της φυσιογνωμίας των χρηστών και των κύριων διαγνώσεων για μεγάλο χρονικό διάστημα. Επίσης, η εικόνα των πιθανών διαφοροποιήσεων των ασθενών μεταξύ των δύο ιδρυμάτων, του Δρομοκαΐτειου και του Αιγινήτειου. Τέλος, ο εμπλουτισμός των γνώσεών μας για το φάσμα των ψυχικών διαταραχών στον ελλαδικό χώρο. Όσον αφορά στα συμπεράσματά μας παρατηρήσαμε τον σημαντικό και καθοριστικό ρόλο του ιατρού-Διευθυντή στο Δρομοκαΐτειο καθώς και το ρόλο της κληρονομικής ευαλωτότητας, και των θεσμικών και θεραπευτικών ορίων. Ταυτόχρονα παρατηρήσαμε τη συσχέτιση των εισαγωγών των ασθενών σε συνάρτηση με την κοινωνικοοικονομική ζωή, την εποχή, την ηλικία, το επάγγελμα, την οικογενειακή κατάσταση και το φύλο.
Προσδιορισμός του ρόλου των βιομορίων osteopontin (OPN) και osteprotegerin (OPG) σε ασθενείς με ανευρισματική νόσο της κοιλιακής αορτής και συσχέτιση τόσο με την έκταση όσο και με το είδος της θεραπευτικής αποκατάστασης
Authors: Μαρτινάκης Βασίλειος
Published: September 2021

Σκοπός της μελέτης: Μολονότι σε μελέτες συσχετίζονται τα βιομόρια οστεοποντίνη (osteopontin - OPN) και οστεοπροτεγερίνη (osteoprotegerin - OPG) με την ύπαρξη ΑΚΑ στον άνθρωπο, εντούτοις απουσιάζουν αναφορές που να διερευνούν τις μεταβολές στις συγκεντρώσεις τους σε σχέση με την θεραπευτική του αποκατάσταση. Στην παρούσα μελέτη, προσδιορίσθηκαν οι συγκεντρώσεις αυτών των μορίων (OPN, OPG) στον ορό ασθενών με ΑΚΑ, τόσο προεγχειρητικά όσο και μετεγχειρητικά (είτε με κλασσική χειρουργική επέμβαση είτε ενδαγγειακά). Επιπροσθέτως διερευνήθηκε η πιθανή συσχέτισή τους με την ανατομική έκταση του ΑΚΑ. Υλικό και Μέθοδος: Η προοπτική αυτή μελέτη περιλαμβάνει εβδομήντα τέσσερεις (n=74) ασθενείς με Ανεύρυσμα Κοιλιακής Αορτής (ΑΚΑ) υπονεφρικής μοίρας που κρίθηκαν κατάλληλοι και υπεβλήθησαν σε προγραμματισμένη επέμβαση αποκατάστασης (χειρουργική ή ενδαγγειακή). Όλα τα ανευρύσματα ταξινομήθηκαν, βάσει της ανατομικής τους έκτασης, σε πέντε τύπους (Α-Ε) βάσει EUROSTAR. Σε όλους τους ασθενείς, ελήφθησαν δείγματα φλεβικού αίματος, τόσο προεγχειρητικά όσο και μετεγχειρητικά (μια εβδομάδα μετά), ώστε να προσδιορισθούν, στον ορό, οι αντίστοιχες συγκεντρώσεις των μορίων OPN και OPG. Για τη συγκριτική μελέτη χρησιμοποιήθηκαν οι αντίστοιχες συγκεντρώσεις στον ορό των ίδιων μορίων μιας ομάδας ελέγχου (control group), είκοσι (n=20) ασθενών που είχαν προγραμματισθεί να υποβληθούν σε επέμβαση αποκατάστασης βουβωνοκήλης. Αποτελέσματα: Τα προεγχειρητικά επίπεδα της OPN των ασθενών ήταν υψηλότερα συγκριτικά με τα αντίστοιχα εκείνων της ομάδας ελέγχου, ανεξαρτήτως της ανατομικής έκτασης του ανευρύσματος, ενώ δεν παρατηρήθηκε στατιστικώς σημαντική μεταβολή των προεγχειρητικών επιπέδων της OPG. Μετεγχειρητικά, σε όλους τους ασθενείς με ΑΚΑ, παρατηρήθηκε στατιστικά σημαντική αύξηση των μετεγχειρητικών συγκεντρώσεων, τόσο της OPN (p=0,001) όσο και της OPG (p=0,01) συγκριτικά με τις αντίστοιχες προεγχειρητικές συγκεντρώσεις. Ειδικότερα όμως, ενώ τα μετεγχειρητικά επίπεδα της OPN ήταν αυξημένα είτε εφαρμόσθηκε η ανοικτή χειρουργική (p=0,025) είτε η ενδαγγειακή αποκατάσταση (p=0,017), εντούτοις τα μετεγχειρητικά επίπεδα της OPG σημείωσαν στατιστικώς σημαντική αύξηση μόνο σε όσους χειρουργήθηκαν «ανοικτά» (p=0,02). Από τη συγκριτική μελέτη των μετεγχειρητικών.
Η επίδραση μεταβολικών δεικτών σε λειτουργικούς και δομικούς δείκτες πρώιμης αθηρωμάτωσης σε υγιείς μετεμμηνοπαυσιακές γυναίκες
Authors: Καζάνη Μαρία-Βασιλική
Published: September 2021

Εισαγωγή: Η αντίσταση στην ινσουλίνη (IR) έχει δειχθεί ότι προάγει την αθηρωμάτωση. Η μετάβαση στην εμμηνόπαυση έχει επίσης συσχετιστεί με υποκλινική αγγειακή νόσο. Ο δείκτης TyG είναι ένας απλός δείκτης, που σχετίζεται καλά με το βαθμό της αντίστασης στην ινσουλίνη. Η παρούσα μελέτη έχει ως στόχο να εξετάσει τη σχέση του δείκτη TyG με την υποκλινική αθηρωμάτωση σε σχέση με το Δείκτη Μάζας Σώματος (ΔΜΣ) σε μία ομάδα μετεμμηνοπαυσιακών γυναικών.Μέθοδοι: Στη μελέτη συμπεριλήφθηκαν 473 ενημερωμένες και συναινούντες, μη διαβητικές μετεμμηνοπαυσιακές γυναίκες χωρίς τεκμηριωμένη καρδιαγγειακή νόσο. Το πάχος του έσω-μέσου χιτώνα της καρωτίδας (IMT), η εξαρτώμενη από τη ροή αγγειοδιαστολή της βραχιονίου αρτηρίας (FMD) και η ταχύτητα του παλμικού κύματος (PWV) συσχετίστηκαν με το δείκτη TyG ξεχωριστά στις γυναίκες φυσιολογικού βάρους και στις γυναίκες με αυξημένο ΔΜΣ. Αποτελέσματα: Ο δείκτης TyG συσχετίστηκε σημαντικά με την πλειοψηφία των αξιολογημένων παραγόντων καρδιαγγειακού κινδύνου στις γυναίκες φυσιολογικού βάρους και στις γυναίκες με αυξημένο ΔΜΣ. Ωστόσο, ο δείκτης TyG συσχετίστηκε σημαντικά με τον c-IMT (r = 0.155, p = 0.012) και την αορτική σκληρία, όπως μετράται με τον PWV (r = 0.157, p = 0.013), μόνο στην υποομάδα των γυναικών φυσιολογικού βάρους. Στατιστικά σημαντικά υψηλότερα επίπεδα του δείκτη TyG παρατηρήθηκαν μόνο σε γυναίκες φυσιολογικού βάρους με παρουσία αθηρωματικών πλακών στην καρωτίδα (πλάκες: 8.32 ± 0.51 vs όχι πλάκες: 8.15 ± 0.38). Στην πολυπαραγοντική ανάλυση, ενώ το μεταβολικό σύνδρομο ήταν ένας σημαντικός καθοριστικός παράγοντας της υποκλινικής αθηροσκλήρωσης μόνο στην ομάδα με αυξημένο ΔΜΣ (OR=2.517, 95% CI: 1.078-5.878, p-value=0.033), ο δείκτης TyG προέβλεψε σημαντικά την υποκλινική αθηροσκλήρωση μόνο στην υποομάδα των γυναικών φυσιολογικού βάρους (OR=3.119, 95% CI: 1.187-8.194, p-value <0.001).Συμπεράσματα: Ο δείκτης TyG είναι ένας εύκολα χρησιμοποιούμενος δείκτης για την αντίσταση στην ινσουλίνη, συνδέεται με καρωτιδική αθηροσκλήρωση και με την αρτηριακή σκληρία κυρίως σε γυναίκες φυσιολογικού βάρους. Ο δείκτης TyG μπορεί να αποδειχθεί ένας χρήσιμος δείκτης για την ταυτοποίηση γυναικών με φυσιολογικό βάρος που έχουν υψηλό καρδιαγγειακό κίνδυνο στον πληθυσμό των μετεμμηνοπαυσιακών γυναικών.
Ανατομικές μεταβολές των δερματικών ινοβλαστών στους δερματικούς κρημνούς ανάλογα με την ηλικία στο κακόηθες μελάνωμα του δέρματος
Authors: Σιακωτού Παναγιώτα
Published: September 2021

Σκοπός: Το κακόηθες μελάνωμα του δέρματος χαρακτηρίζεται από επιθετική βιολογική συμπεριφορά και χημειο-αντοχή. Η διερεύνηση της απορρύθμισης του αποπτωτικού θανάτου και της τελομεράσης σε συσχέτιση με τη βιολογική συμπεριφορά του νεοπλάσματος αποτέλεσε στόχο της μελέτης.Υλικό και μέθοδος: Το υλικό της μελέτης αποτελείται από 25 ανθρώπινα πτώματα που χρησιμοποιούνται για την εκπαίδευση των 2ετών φοιτητών της Ιατρικής Σχολής του Πανεπιστημίου Αθηνών, από τα οποία 13 ήταν άνδρες και 12 γυναίκες. Ένας κύβος παραφίνης κατασκευάστηκε με σύστημα ιστικών μικροσυστοιχιών, με εμφυτευμένο το σύνολο των περιστατικών. Στη συνέχεια, διενεργήθηκε σε συνεχείς μικροτομηθείσες τομές ανοσοϊστοχημικός έλεγχος για την ανάδειξη της έκφρασης των πρωτεϊνών. Τα αποτελέσματα της ανοσοϊστοχημείας ποσοτικοποιήθηκαν με την εφαρμογή ημι-αυτόματου συστήματος ανάλυσης εικόνας. Η στατιστική επεξεργασία πραγματοποιήθηκε με το λογισμικό SPSS. Συμπέρασμα: Η διαταραχή του προγραμματισμένου θανάτου μέσω της μειωμένης δράσης του συστήματος των κασπασών και της ενίσχυσης του αντι-αποπτωτικού παράγοντα bcl-2 σχετίζεται με επιθετικότερη βιολογική συμπεριφορά του μελανώματος, η οποία επιτείνεται από την έκφραση της τελομεράσης που επηρεάζει συγκεκριμένες παθολογοανατομικές παραμέτρους του νεοπλάσματος.
Αναζητώντας τη γυναικεία ποίηση στα χρόνια του Μεσοπολέμου
Authors: Χατζηβογιατζή Όλγα
Published: September 2021

Στόχος της παρούσας μελέτης είναι η καταγραφή και η αποτίμηση του γυναικείου ποιητικού λόγου κατά την περίοδο του Μεσοπολέμου, προκειμένου να ανασυρθεί από τη λήθη του παρελθόντος το αποτύπωμα της γυναικείας ποιητικής γραφής σε ένα κρίσιμο ιστορικά μεταίχμιο, όπως είναι ο Μεσοπόλεμος. Η παρούσα διατριβή συνδυάζει την ιστορικοφιλολογική μελέτη της γυναικείας μεσοπολεμικής ποίησης με μια ερμηνευτική και κοινωνιολογική προσέγγιση, προκειμένου να επιλυθούν ερωτήματα που σχετίζονται με την αξία και τον ρόλο που διαδραμάτισε η γυναικεία ποίηση, σε μια περίοδο έντονων αλλαγών και ζυμώσεων όπως ήταν ο Μεσοπόλεμος.Τα χρονικά όρια της μελέτης εκτείνονται από το 1920 έως το 1940, χωρίς όμως να αποτελούν για την έρευνα απροσπέλαστες γραμμές. Το ερευνητικό πεδίο καλύπτει μια περίοδο ελάχιστα μελετημένη, αφού η παρουσία των γυναικών στον χώρο των γραμμάτων από τη δεύτερη έως και την τέταρτη δεκαετία του 20ου αιώνα, υποβαθμίστηκε και περιθωριοποιήθηκε, με αποτέλεσμα η σχετική βιβλιογραφία να είναι σήμερα ελλιπής. Η έρευνα εστιάζει στις γυναίκες που ασχολήθηκαν με την ποιητική τέχνη και αφού καλύψει το βιβλιογραφικό κενό, καταγράφοντας τα ποιητικά τους έργα, εξετάζει τους βασικούς άξονες της εργογραφίας τους αλλά και την κριτική πρόσληψή της. Δυο είναι λοιπόν τα βασικά ερωτήματα από τα οποία εκκινεί η παρούσα μελέτη: αφενός αν υπάρχει αξιόλογη γυναικεία ποίηση κατά τον Μεσοπόλεμο και αφετέρου ποια ήταν η κριτική που της ασκήθηκε. Προς αυτή την κατεύθυνση, αναζητήθηκαν τα σχετικά κριτικά άρθρα που δημοσιεύτηκαν εκείνη την περίοδο στον ημερήσιο και περιοδικό Τύπο, προκειμένου να αναδειχθεί η υποδοχή που επιφύλαξαν οι κριτικοί στις ποιήτριες. Για την ερμηνεία των άρθρων και γενικότερα της αναγνωστικής υποδοχής των ποιητριών του Μεσοπολέμου, αξιοποιείται το μοντέλο της πρόσληψης και του ορίζοντα προσδοκιών, ώστε να φανεί ο διαμορφωμένος λογοτεχνικός κανόνας και ο υφιστάμενος ορίζοντας προσδοκιών των κριτικών. Παράλληλα, χρησιμοποιούνται επιλεκτικά -ανάλογα κάθε φορά με τις ανάγκες της έρευνας- η φεμινιστική θεωρία και οι θεωρίες κατασκευής φύλου, για εκείνες τις κριτικές, οι οποίες βασίζονται σε κοινωνικά στερεότυπα γύρω από τη γυναικεία ταυτότητα και το γυναικείο φύλο. Η γυναικεία γραφή θέτει την προβληματική του φύλου και μεταθέτει το ζήτημα της γραφής στο έμφυλο υποκείμενό της. Αυτό οφείλεται όχι τόσο στις ίδιες τις γράφουσες όσο στην κριτική που τους ασκήθηκε, βασισμένη σε έναν ανδρικά κατασκευασμένο λόγο. Επομένως, με βασικό κορμό τα κριτικά άρθρα, ερευνάται η ασκούμενη κάθε φορά κριτική και οι επιδιωκόμενοι στόχοι της. Επιπλέον, αναζητούνται οι παράγοντες που επηρέασαν την κριτική, ιδίως λόγω της έμφυλης ταυτότητας των ποιητριών, με κεντρικό άξονα ότι τα κρινόμενα αντικείμενα είναι πάντοτε γυναίκες και τα κρινόμενα υποκείμενα, με ελάχιστες εξαιρέσεις, είναι άνδρες. Η μελέτη λοιπόν του ποιητικού και κριτικού λόγου φιλοδοξεί να φανερώσει τόσο την αξία της γυναικείας μεσοπολεμικής ποίησης όσο και τα κοινωνικά στερεότυπα που συνοδεύουν την ανάγνωσή της.
Learning enhanced situation perception for self-managed networks
Authors: Σπάπης Παναγιώτης
Published: September 2021

Τα μελλοντικά δίκτυα θα έχουν τη δυνατότητα να λειτουργούν με αυτόνομο τρόπο. Τα συστήματα αυτά μπορούν να διαχειρίζονται ένα σύνολο από λειτουργίες, που περιλαμβάνουν να την των ελεγκήρων ασαφούς λογικής. Αναπτύχθηκαν δύο μηχανισμοί εκμάθησης που βασίζονται σε αλλαγή της μοντελοποίησης του περιβάλλοντος του μηχανισμού λήψης αποφάσεων. Ο πρώτος μηχανισμός εκμάθησης βασίζεται σε ένα σχήμα εποπτευμένης μάθησης, ενώ ο δεύτερος σε ένα σχήμα μη εποπτευμένης μάθησης. Οι δύο μηχανισμοί στηρίζονται σε μία βασική μοντελοποίηση του προβλήματος εκμάθησης (που επίσης προτείνεται στα πλαίσια αυτής της διατριβής) και αποσκοπεί στη γενίκευση των συγκεκριμένων μεθόδων εκμάθησης.
Οι πολιτειακές επιπτώσεις της οικονομικής κρίσης στην Ελλάδα με έμφαση στις επιπτώσεις στη λειτουργία του πολιτεύματος και της δικαιοσύνης
Authors: Χαρχαλάκη Ιωάννα
Published: September 2021

Η οικονομική κρίση του 2009 έφερε το ελληνικό κράτος αντιμέτωπο με μία επαπειλούμενη δημοσιονομική κατάρρευση, την οποία εντέλει απέφυγε με την προσφυγή σε έναν νεοπαγή διεθνή Μηχανισμό Χρηματοδοτικής Στήριξης, την ενεργοποίηση του οποίου ζήτησε η Ελλάδα για πρώτη φορά στις 23.4.2010. Το γεγονός αυτό και όσα ακολούθησαν είχαν εμφανή αντίκτυπο στους τρόπους λειτουργίας του ελληνικού πολιτεύματος, καθώς και στο κομματικό και πολιτικό σύστημα. Η οικονομική διακυβέρνηση του τόπου, η οποία άλλωστε συνδιαμορφώνεται με νέα πολυσύνθετα διεθνή κέντρα εξουσίασης επηρεάζει ριζικά την πολιτική διακυβέρνηση. Κύριο αντικείμενο της εκπονηθείσας διατριβής αποτέλεσε η διερεύνηση των επιπτώσεων της δημοσιονομικής κρίσης στις επιμέρους κρατικές λειτουργίες: την Κυβέρνηση, τη Βουλή και τα δικαστήρια. Οι ελληνικές Κυβερνήσεις μέσα σε διάστημα πέντε ετών υπέγραψαν τρία Μνημόνια, γεγονός που είχε ως αποτέλεσμα τον κρατικό δανεισμό με ευνοϊκά επιτόκια, συγχρόνως όμως τον περιορισμό της δημοσιονομικής αυτονομίας της χώρας και την επικυριαρχία των χρηματοδοτικών συμφωνιών στήριξης στην κυβερνητική πολιτική. Η Βουλή, με στόχο την υλοποίηση των αναγκαίων μέτρων για την οικονομική σταθεροποίηση της χώρας εντός των συμφωνημένων με τους δανειστές χρονοδιαγραμμάτων, παρήγαγε έναν τεράστιο όγκο νομοθεσίας συχνά με κοινοβουλευτικές διαδικασίες πρωτοφανώς συντετμημένες χρονικά. Τέλος, τα Δικαστήρια έκριναν σωρεία υποθέσεων περιορισμού δικαιωμάτων λόγω των μνημονιακών μέτρων, διατηρώντας ως επί το πλείστον μία στάση αυτοπεριορισμού. Εν κατακλείδει, γίνεται μία σύντομη αναφορά σε μία ενδεχόμενη μελλοντική αναθεώρηση, η οποία κατά την άποψη της γράφουσας δεν θα πρέπει να συνδεθεί στενά με τυχόν αναγκαιότητες που προέκυψαν από την οικονομική κρίση.
Μονόλογοι της Κλυταιμνήστρας στη Γαλλία του 20ου και του 21ου αιώνα
Authors: Καλογεροπούλου Παναγιώτα
Published: September 2021

Κύριος στόχος της διατριβής αυτής ήταν να μελετηθεί η αναλογική σχέση τραγικότητας μεταξύ της ταυτοτικής αγωνίας της αρχαίας Πόλης (όπως αναπαρίσταται στην αρχαία τραγωδία) και της σύγχρονης αγωνίας του Προσώπου (όπως αναπαρίσταται στον μοντέρνο θεατρικό μονόλογο). Για τον σκοπό αυτό μελετήθηκαν και μεταφέρθηκαν στο πλαίσιο του αυτόνομου θεατρικού μονολόγου σύγχρονες θεωρίες της ταυτότητας, της εξιστόρησης του εαυτού και της λογοδοσίας του. Υποστηρίχθηκε η θέση πως η θεατρική εξομολόγηση λειτουργεί ως μια συνθήκη αποτύπωσης της τραγικότητας του σύγχρονου υποκειμένου. Πεδίο εφαρμογής και ποιοτικής έρευνας των παραπάνω αποτέλεσαν δυο αυτόνομοι γαλλικοί μονόλογοι της Κλυταιμνήστρας, μεταγραφές δυο Γαλλίδων συγγραφέων του εικοστού και εικοστού πρώτου αιώνα ( της M. Yourcenar και της M.P. Cattino) και η σύγκρισή τους με την αρχετυπική ηρωίδα. Στα αποτελέσματα της διατριβής μπορεί να καταχωρηθεί μια νέα τυπολόγηση του τραγικού με δραματουργικό επίκεντρο την Κρίση και την εκκρεμή ταυτότητα του μονολογικού ήρωα.
Sensitivity analysis and optimization of a mesoscale atmospheric model
Authors: Γιάνναρος Χρήστος
Published: September 2021

Η παρούσα διδακτορική διατριβή επικεντρώνεται στη αριθμητική προσομοίωση ακραίων θερμικών συνθηκών σε περιφερειακή και αστική κλίμακα. Ειδικότερα, ένα σύγχρονο μετεωρολογικό μοντέλο μέσης κλίμακας, το Weather Research and Forecasting (WRF), χρησιμοποιήθηκε με σκοπό την ανάλυση και βελτιστοποίηση της αποδοτικότητάς του στην προσομοίωση επεισοδίων καύσωνα και του φαινομένου της Αστικής Θερμικής Νησίδας (ΑΘΝ). Διάφορα πειράματα ευαισθησίας πραγματοποιήθηκαν κατά τη διάρκεια μιας σειράς τριών αριθμητικών μελετών. H πρώτη αριθμητική μελέτη έδειξε ότι η προσομοίωση καυσώνων στην μέση κλίμακα εξαρτάται σημαντικά από την α) παραμετροποίηση των συντελεστών επιφανειακής ανταλλαγής θερμότητας στα σχήματα παραμετροποίησης του στρώματος επιφάνειας, β) την προσομοίωση των ροών θερμότητας από τα μοντέλα επιφάνειας της γης, και γ) την παραμετροποίηση της κατακόρυφης ανάμειξης στα σχήματα παραμετροποίησης του ατμοσφαιρικού οριακού στρώματος. Τα αποτελέσματα της δεύτερης αριθμητικής μελέτης έδειξαν ότι η ακριβής και λεπτομερής αναπαράσταση των χρήσεων γης στα αστικά περιβάλλοντα είναι απαραίτητη για την αποτύπωση του φαινομένου της ΑΘΝ. Τέλος, η τρίτη αριθμητική μελέτη ανέδειξε τη σημασία των πολύπλοκων φυσικών διεργασιών που λαμβάνουν χώρα στις πόλεις και επηρεάζουν καταλυτικά την ενδο-αστική κατανομή των θερμοκρασιών. Για την σωστή αναπαράσταση αυτών των διεργασιών είναι η απαραίτητη η σύζευξη του μοντέλου WRF με το μοντέλο αστικού θόλου Single Layer Urban Canopy Model (SLUCM), χρησιμοποιώντας μια τροποποιημένη εξίσωση για τον υπολογισμό της θερμοκρασίας του αστικού εδάφους. Εξίσου απαραίτητη είναι η προσαρμογή των παραμέτρων επιφάνειας και αστική γεωμετρίας στην εκάστοτε περιοχή ενδιαφέροντος έτσι ώστε να επιτυγχάνεται η ρεαλιστική αναπαράσταση του αστικού περιβάλλοντος. Στο πλαίσιο αυτό, η ανάλυση ευαισθησίας που πραγματοποιήθηκε έδειξε ότι η δημιουργία και εξέλιξη της ΑΘΝ επηρεάζονται καθοριστικά από την ανακλαστικότητα των επιφανειών, την γεωμετρία των αστικών χαράδρων και το ποσοστό αστικής κάλυψης. Η εφαρμογή των βέλτιστων παραμέτρων για την Αθήνα οδήγησε στην σημαντική βελτίωση της απόδοσης του μοντέλου, με τις μειώσεις των θερμοκρασιακών αποκλίσεων να κυμαίνονται από 0.30 έως περίπου 1.60 βαθμούς κελσίου. Το γεγονός ότι οι παράμετροι που χρησιμοποιήθηκαν είναι σύμφωνες με τα πραγματικά χαρακτηριστικά της πόλης παρέχει την βεβαιότητα ότι το μοντέλο WRF έχει βελτιστοποιηθεί κάτω από την συγκεκριμένη διαμόρφωση και μπορεί να χρησιμοποιηθεί για την μελέτη και πρόγνωση της ΑΘΝ στην Αθήνα υπό τις συνθήκες ενός θερμότερου κλίματος στο μέλλον.
Χωρίς δικαίωμα πρόσβασης σε ηλεκτρονικά δεδομένα (hacking)
Authors: Σπυρόπουλος Φώτιος
Published: September 2021

[…] Στο πόνημα αυτό φιλοδοξείται να καταδειχθούν οι συνθήκες υπό τις οποίες μπορεί να αναπτυχθεί μια εγκληματοπροληπτική πολιτική η οποία θα συνδράμει στην ενίσχυση της ασφάλειας των ηλεκτρονικών πληροφοριών. Η χωρίς δικαίωμα πρόσβαση σε ηλεκτρονικά δεδομένα εντάσσεται στο πλαίσιο συμπεριφορών που περιγράφονται με τον όρο hacking και θέτει τουλάχιστον υπό αμφισβήτηση την ασφάλεια των ηλεκτρονικών πληροφοριών. Στην ανά χείρας διατριβή προβαίνουμε σε επισκόπηση της έννοιας και των πρακτικών του hacking και στη συσχέτιση αυτών με τη χωρίς δικαίωμα πρόσβαση σε ηλεκτρονικά δεδομένα. Καταγράφονται, επίσης, οι διακρίσεις και η διαστρωμάτωση των hackers, η εξέλιξη τους, η ηθική, η ιδεολογία και η (υπο)κουλτούρα τους και οι μέθοδοι και τεχνικές της δράσης τους. […]